ועדת הפנים והגנת הסביבה, כנסת 24, פרוטוקול מספר 80, 2021-12-28 18:05

וליד טאהא: שלום לכולם, אנחנו מחדשים את הדיון בנושא הצעת חוק התכנון והבנייה (תיקון מס' 137) (אי-תחולת סעיף 157א – חיבור לחשמל, למים או לטלפון), התשפ"ב–2021, פ/2312/24 כ/875.

וליד טאהא: אוסאמה לא ביקש רוויזיה, ועל כן סיימנו עם ההסתייגויות שלך.

מיכל מרים וולדיגר: אני מחליפה את אורית סטרוק.

וליד טאהא: אז תסיימי את הטלפון, אנחנו רוצים להתחיל.

מיכל מרים וולדיגר: שנייה, אני מסיימת את הטלפון.

וליד טאהא: לא שנייה, עכשיו תסיימי, אנחנו רוצים להתחיל איתך.

וליד טאהא: יהדות התורה לא הגיעו ועל כן, גם הרוויזיה שהם הגישו היא לא רלוונטית, לגבי ההסתייגויות שהגיש אייכלר וגם פינדרוס.

וליד טאהא: עכשיו, אנחנו רק מול ההסתייגויות של הציונות הדתית.

וליד טאהא: יש פה 96 הסתייגויות, הן נומקו ועכשיו יש רוויזיות לגביהן.

וליד טאהא: אני יכול לסכם מולך אחד משני דברים, או שאת תדברי בתקופת זמן שנסכם עליה ואז נצביע על הרוויזיה, או שאת תרצי כל הסתייגות בנפרד?

מיכל מרים וולדיגר: אפשר את הדף?

מיכל מרים וולדיגר: פשוט אין לי פה את הדף ואני אשמח לקבל אותו.

וליד טאהא: תרצי לקבל עשר דקות זכות דיבור על כל ההסתייגות ואז נצביע?

וליד טאהא: זה גם טוב.

מיכל מרים וולדיגר: אז אני אקח משהו כמו שהיה לבצלאל, כמו שהיה לאורית.

וליד טאהא: זה לא כמו, עכשיו אם תרצי ללכת לכל הסתייגות לחוד, תגידי לי שזה מה שאת עושה ואז אני קובע את הסדר, או שאת תדברי, תיקחי זכות דיבור, תדברי כמה שאת רוצה, 5, 7, 10 דקות - - -

מיכל מרים וולדיגר: בסדר גמור.

וליד טאהא: ואז מצביעים, או מצביעים על כל ההסתייגויות כרוויזיה אחת, או שמצביעים עליהם בכל סעיף בנפרד.

מיכל מרים וולדיגר: אנחנו נעשה את הכל ביחד, זה בסדר גמור.

וליד טאהא: אז תיקחי זכות דיבור ונצביע על כל הסעיפים בהצבעה אחת על הרוויזיות, בבקשה.

מיכל מרים וולדיגר: אז בעצם, אנחנו מדברים כרגע על הנושא של החוק החשוב הזה.

מיכל מרים וולדיגר: החוק הזה שונה מהותית מהחוק שהיה קודם מאז 2014, ההבדל הדרמטי של החוק, של השינוי, הוא שבחוק הקודם היה אפשר לחבר את החיבורים לבתים לחשמל רק אחרי השלב של הפקדת התוכנית.

מיכל מרים וולדיגר: החוק החדש - - - שלום לך.

איתמר בן גביר: שלום, שלום, הנה אנחנו בפייסבוק מצלמים.

וליד טאהא: אתה נכנסת לדיון כשהיא מדברת לשטויות שלך, לפייסבוק שלך.

איתמר בן גביר: היא אמרה לי שלום אז אמרתי לה שלום.

וליד טאהא: אז אתה תעשה שלומות אחרי שנסיים, תמשיכי.

איתמר בן גביר: שימו לב.

מיכל מרים וולדיגר: אוקיי, ההבדל הדרמטי הוא שבעוד שבחוק הקודם ניתן היה לאשר חיבור בתים לחשמל רק אחרי שלב הפקדת התוכנית, הרי שהחוק החדש מאפשר לחבר את המבנים כבר בשלב של הגשת התוכנית.

מיכל מרים וולדיגר: זה הבדל משמעותי, למי שלא בקיא ברזי תכנון ובנייה זה נראה שינוי קטנטן, באמת לא רלוונטי, אבל זה שינוי משמעותי ודרמטי.

מיכל מרים וולדיגר: ההחלטה על הפקדת תוכנית מתקבלת אחרי שורה של דיונים מקצועיים והתניות, זה כן מתאים לשטח, זה לא מתאים לשטח, זה גדול מידי, זה קטן מידי, ממש מביאים תוכניות, מביאים אנשי מקצוע, זה משהו משמעותי, זה משהו חשוב, זה לא כלאחר יד.

מיכל מרים וולדיגר: תוכנית שמופקדת היא תוכנית מקצועית וריאלית, שהסיכוי שלה שהיא תעבור הוא גבוה ביותר, ואז יש בהחלט היגיון לאפשר את החיבור הזה, להגיד אוקיי, זה יעבור, אנחנו לא רוצים להציק ולהכביד על אזרחים, ולכן אנחנו נאשר את זה, כי הסיכויים שהתוכנית לא תעבור, היא קטנה.

מיכל מרים וולדיגר: אבל, תוכנית שהיא רק מוגשת, זה יכול להיות משהו מאוד מינורי, משהו שהוא כלאחר יד, לא משמעותי, אפילו באיזשהו מקום רק כדי לצאת ידי חובה.

מיכל מרים וולדיגר: מעבר לכמה שרטוטים, היא אפילו יכולה לא להתאים בכלל לשטח, היא יכולה להיות בכלל לא עניינית, אבל רק מגישים אותה.

מיכל מרים וולדיגר: זאת בעצם תוכנית שיכולה להיות פיקטיבית לגמרי, שהקשר בינה לבין המציאות הוא קטן ביותר, והסיכוי שהיא תאושר הוא נמוך.

מיכל מרים וולדיגר: לכן, זה כזה הבדל משמעותי, שאנחנו חושבים שצריך להתעקש עליו, שיהיה מדובר בתוכנית שהיא מופקדת.

מיכל מרים וולדיגר: אנחנו רוצים שיהיה סדר, שיהיה רצון מצד התושבים שהם ירוצו וירצו לאשר את התוכניות האלה, ולא רק להתחבר לחשמל ויופי, וייצא חוטא נשכר, אנחנו נמשיך להתנהל ככה ולא להתקדם עם התוכנית ולא לשפר אותה כהוא זה.

מיכל מרים וולדיגר: הדבר השני, שהוא מאוד חשוב, אחד הדברים החשובים שעושים בתוכנית זה תוכנית של איחוד וחלוקה.

מיכל מרים וולדיגר: אני מכירה את זה היטב גם בעיר שבה אני גרה.

מיכל מרים וולדיגר: כאשר מדובר באדמה שהיא עוד לא עברה פרצלציה רצינית, אז בתוך חלקה אחת יש כל מיני בעלים, צריך לעשות איחוד וחלוקה מחדש, לשבת עם הבעלים, כל אחד מקבל חלק מהקרקע החדשה, איך תהיה החלוקה, מי יקבל מה, זה תהליך ארוך שצריך לעשות אותו.

מיכל מרים וולדיגר: מאחר ומדובר בקרקעות פרטיות, שלא פעם, כמו שאמרתי, שייכות לבעלים רבים, אז הדבר הזה הוא נצרך, אי אפשר לקדם שום תוכנית בלי הדבר הזה.

מיכל מרים וולדיגר: צריך להקצות שטחי ציבור, צריך לבנות בתי ספר, גנים, דרכים, כבישים.

מיכל מרים וולדיגר: אז גורעים מהקרקע, ולכן הדבר הזה הוא נצרך, הוא בסיסי, הוא הכרחי.

מיכל מרים וולדיגר: את הדבר הזה של איחוד וחלוקה מחדש, וחלוקה לכל המקומות הללו לכל הצרכים של הציבור, אפשר לעשות רק כשהתוכנית מופקדת, רק אז אפשר לעשות את זה, ואז אין לבעלים ברירה, בצורה כזאת או אחרת, להסכים ולעשות את הדבר הזה, להסכים לכל התהליך הוא תהליך חשוב.

מיכל מרים וולדיגר: יש בדרך כלל גם ניגודי עניינים ואינטרסים בין הבעלים השונים, בין האינטרסים השונים שלהם, כל מיני דברים תכנוניים שהם כל כך חשובים.

מיכל מרים וולדיגר: מאחר ומדובר היה לאחר החלטה של הפקדה, השלב הזה כבר בוצע, כי אחרי ההפקדה זה כבר מבוצע.

מיכל מרים וולדיגר: לכלל הבעלים היה תמריץ, היה שווה להם לוותר ולהגיע להבנות כדי להתקדם הלאה ולשפר את העניין הזה, כי אחרת אין להם חשמל, אין להם מים, הם רוצים גם הם לקבל קצת יותר תנאים בסיסיים כדי להתקיים, ולכן, הם היו עד כה ממש מעוניינים לקדם את העניין הזה, ולדאוג שהחלוקה והאיחוד מחדש יעברו כמה שיותר מהר.

מיכל מרים וולדיגר: כשאנחנו בעצם מביאים את החיבור למים וחשמל שלב אחד קדימה, כלומר, רק כשבעצם מפקידים את התוכנית, אין שום אינטרס, אין שום רצון, אין שום מוטיבציה של האזרחים, של האנשים, בעצם לקדם את האיחוד והחלוקה, ואז אנחנו נתקעים, אי אפשר לפתח שום דבר, הדברים יישארו בדיוק כמו שהם, מפוזרים, בלי אישורים, בלי בתים, בלי טופס 4, בלי שום דבר, רק בלגן אחד גדול.

מיכל מרים וולדיגר: לכן, המשמעות של מתי בעצם החשמל מחובר, הוא קריטי ביותר.

מיכל מרים וולדיגר: דבר שלישי, החוק ממש לא יחול רק על תוכניות שמוגשות על ידי המדינה.

מיכל מרים וולדיגר: יש בחוק סעיף שלם עם חלופה של הגשת תוכנית בידי רשות מקומית או יזם פרטי, סעיף 1(ב)(2), אז לכן זה משמעותי, זה לא רק תוכניות שהמדינה מפקידה, אלא גם הרשות המקומית יכולה לעשות את זה.

מיכל מרים וולדיגר: דבר רביעי, הסמכות שנשארה בחוק בידי שרת הפנים היא פורמלית, פורמלית לחלוטין.

מיכל מרים וולדיגר: בלוחות הזמנים הקצרים שנקבעו להמלצת הוועדה המחוזית ולהחלטת השרה, אין כמעט סיכוי שהיא תוכל לקבל אלפי החלטות מקצועיות ומנומקות שיעמדו במבחן בג"ץ.

מיכל מרים וולדיגר: כחלק מהמעבר להחלקות האלה, לזמן הכל כך מהיר, רק מראה כמה זה מגוחך, כמה באמת אין מעמד לשרה ולכל התהליך הזה.

מיכל מרים וולדיגר: מה שקורה, הוא שאנחנו פשוט לא יכולים להסכים למצב כמו שהוא היום, ולאפשר את לוחות הזמנים האלה, שהם לוחות זמנים לא ריאליים, ואם השרה לא תעמוד בזה, בעצם, מיד יפנו האזרחים לבג"ץ, יגידו שהיא לא עמדה במועדים, למרות שלא הייתה לה שום יכולת לעמוד בזה, כי כל ההמלצות המקצועיות לא היו בידה, כי אי אפשר להספיק כל כך מהר לעשות אותן, ולכן, העתירות לבג"ץ יתקבלו כי היא לא עמדה בזה, ולא עשינו שום דבר.

מיכל מרים וולדיגר: דבר חמישי, הערבות שיידרש המחזיק במבנה להפקיד כדי להתחבר לחשמל נמוכה בהרבה מהעלות שתהיה כרוכה בהגשת הבקשה להיתר.

מיכל מרים וולדיגר: למה לשלם לאדריכל?

מיכל מרים וולדיגר: למה לשלם למהנדס?

מיכל מרים וולדיגר: למה לבצע שינויים בנכס כדי להתאים אותו להוראות התוכנית, ולשלם אחר כך עוד ארנונה על הנכס, שהוא הרי רשום, אם אפשר לשלם את חילוט הערבות, שהיא רק בגובה האגרות וההיטלים, ולהישאר עם חשמל ומים וטלפון?

מיכל מרים וולדיגר: אין פה שום היגיון, ממש שום היגיון, כדי לעודד את האזרחים ללכת ולהכשיר את הבתים הללו.

מיכל מרים וולדיגר: הדברים האלה יישארו ככה, בלי שום התקדמות כהוא זה.

מיכל מרים וולדיגר: לצערי, אין בחוק אפילו הוראה שמאפשרת לנו לנתק את החשמל ואת המים ואת מה שצריך, אם כעבור X זמן הבקשה לא תקודם או שהתוכנית לא תאושר.

מיכל מרים וולדיגר: אז מה עשינו?

מיכל מרים וולדיגר: אז התוכנית לא מאושרת, והבתים יהיו מחוברים לחשמל ולמים, או שהוא לא תקודם בכלל, והבתים יהיו מחוברים לחשמל ולמים.

מיכל מרים וולדיגר: אנחנו מעודדים פה פשוט לעבור על החוק, לעשות בניות בלתי חוקיות, ובלי שום בעיה החיים יוכלו להמשיך כהרגלם.

מיכל מרים וולדיגר: החוק יחול גם על חלק גדול מהפזורה הבדווית.

מיכל מרים וולדיגר: בכל מקום שבו ישנה תוכנית מתאר או תוכנית כוללנית, או בכל מקום שבו יוגשו על ידי המדינה תוכניות מפורטות, החוק הזה יחול בכל מקום.

איתמר בן גביר: אה, באמת?

איתמר בן גביר: איילת שקד אמרה שלא, לא?

מיכל מרים וולדיגר: אמרה שלא.

איתמר בן גביר: היא לא אמרה שלא, איילת שקד?

מיכל מרים וולדיגר: אמרה שלא, אבל לא ראינו שום הסבר, שום פירוט, שום דבר כזה בתוך החוק שבעצם מוציא את הדבר הזה - - -

איתמר בן גביר: עשית לה בית ספר, אה?

איתמר בן גביר: קירקסת אותה, את איילת שקד?

איתמר בן גביר: עשית לה קרקס מאיילת שקד.

מיכל מרים וולדיגר: בקיצור, זה ממש לא חוק שתומך בהסדרה, הכי הפוך שיש, זה חוק שתומך באנרכיה, שמשמיד את מעט התמריצים שעוד היו לנו כנגד עברייני בנייה כדי לקדם את ההסדרה.

מיכל מרים וולדיגר: ברגע שתוגש תוכנית ויחוברו הבתים הללו לחשמל ולמים ולטלפון ולאינטרנט, לאף אחד מהעבריינים לא יהיה אינטרס לשתף פעולה עם הקידום של התוכניות, עם הקידום של התכנון, ולא יהיה להם שום אינטרס לעשות את הוויתורים הדרושים לשם כך.

מיכל מרים וולדיגר: לא בתוכנית איחוד וחלוקה, לא בהתאמות הנדרשות במסגרת בקשות להיתר בנייה, ככה זה.

מיכל מרים וולדיגר: אנחנו כל הזמן רואים, סליחה שאני אומרת את זה, זאת שיטה כבר אצל ימינה, כמו בכשרות, כמו בגיור, שקד וניר אורבך בונים על סמך זה, בנושא סבוך כל כך, עם כל כך הרבה פרטים שאנחנו לא בקיאים בהם, ולכן הם משקרים, והם פשוט מפיצים סיסמאות חסרות קשר למציאות.

מיכל מרים וולדיגר: המצב הוא עגום, החוק הזה הוא לא טוב, החוק הזה הוא כניעה, אני מצטערת, כניעה - - -

איתמר בן גביר: מה יש לך להצטער?

מיכל מרים וולדיגר: אני מצטערת על זה שזאת כניעה - - -

איתמר בן גביר: זו האמת, נכנעו, תומכי טרור.

מיכל מרים וולדיגר: לדרישות לא ראויות - - -

וליד טאהא: אני קורא אותך לסדר בפעם הראשונה.

איתמר בן גביר: התאפקת עד עכשיו?

וליד טאהא: אני קורא אותך לסדר בפעם השנייה.

איתמר בן גביר: חשבתי שבגלל הפייסבוק אתה תירגע.

מיכל מרים וולדיגר: החוק הזה הוא כניעה, והוא פרס - - -

וליד טאהא: עוד פעם אתה תעוף החוצה.

איתמר בן גביר: אני חשבתי שבגלל הפייסבוק אתה תירגע, אתה לא תרצה להראות - - -

וליד טאהא: אני קורא אותך לסדר בפעם השלישית, תעוף החוצה.

איתמר בן גביר: לך מכאן אתה.

וליד טאהא: תעוף החוצה.

איתמר בן גביר: אתה לא הבעיה, אמרתי לך כבר, איילת שקד היא הבעיה.

וליד טאהא: אני מקווה שלא תשלוף נשק ולא תירה באנשים.

איתמר בן גביר: תראו, תראו, איילת שקד היא הבעיה, שנתנה לך - - -

וליד טאהא: אתה אדם מורשע.

איתמר בן גביר: אתה גם עשית - - -

וליד טאהא: אתה אדם מורשע, כבר הרשיעו אותך כמה פעמים, יא פושע צא החוצה.

איתמר בן גביר: אתה גם אסיר ביטחוני.

איתמר בן גביר: לך מכאן, זאת איילת שקד אשמה - - -

וליד טאהא: (תרגום מערבית) תתחפף החוצה, תעוף החוצה, תסתלק החוצה, תתגלגל, יאללה, תעוף, תסתלק, לך.

וליד טאהא: (חבר הכנסת איתמר בן גביר יוצא מאולם הוועדה)

אוסאמה סעדי: הוא לא שולף - - - הוא שולף טלפון ועכשיו עושה פייסבוק.

מיכל מרים וולדיגר: חברים, בואו נחזור לעברית.

מיכל מרים וולדיגר: אפשר לבקש לחזור לעברית?

וליד טאהא: תסגור את הדלת כבר מהטמבל הזה.

מיכל מרים וולדיגר: היי, היי, סליחה.

אוסאמה סעדי: זה החבר שלך, לא אנחנו, שעשה הצגה והלך.

וליד טאהא: מה זה סליחה, סליחה?

מיכל מרים וולדיגר: סליחה, אני מבקשת שנדבר בצורה נאותה.

אוסאמה סעדי: פה לא הרגשת אף אחד שהפריע לך, דיברת ואף אחד לא דיבר.

וליד טאהא: לא, אז אולי היית מבקשת ממנו לדבר?

אוסאמה סעדי: דיבר, אבל הוא בא - - -

וליד טאהא: רגע, שנייה.

מיכל מרים וולדיגר: לא כיניתי אף אחד טמבל, לא את המילה טמבל ולא כיניתי אף אחד בשום שם.

אוסאמה סעדי: אבל הוא בא - - -

וליד טאהא: חברת הכנסת, אל תטיפי מוסר לאף אחד - - -

מיכל מרים וולדיגר: אני אומרת את הדברים כמו שאני רואה אותם.

וליד טאהא: כי אתם האחרונים בעולם שיכולים להטיף מוסר למישהו.

מיכל מרים וולדיגר: אני לא יודעת מי זה אתם, אני יודעת עם מי אני יושבת פה.

וליד טאהא: תשלימי, תוך כדי - - - סליחה, סליחה, תקשיבי.

מיכל מרים וולדיגר: מעולם לא כיניתי אותך לא טמבל ולא שום דבר אחר, בוא תכבד אתה אותי כמו שאני מכבדת אותך.

וליד טאהא: תקשיבי, תוך כדי הדברים שלך, את השתמשת במילה אנחנו ואנחנו ואנחנו, אז אולי תגידי מי אתם?

מיכל מרים וולדיגר: אני?

וליד טאהא: לא, אמרת אנחנו, מי זה אתם?

מיכל מרים וולדיגר: אני יהודייה מארץ ישראל, אני חברת כנסת - - -

וליד טאהא: לא, לא, בקונטקסט הזה, מי זה אתם?

מיכל מרים וולדיגר: אני אומרת את הדברים כמו שאני אומרת אותם.

מיכל מרים וולדיגר: אני וחבריי אומרים את הדברים, אני מייצגת אותם כרגע, אני לא כיניתי אף אחד בשמות גנאי, ואני מבקשת ממך שגם אתה - - -

וליד טאהא: תקשיבי, אבל לא תיאמת איתו את ההצגה, אז הוא עשה את זה בצורה טיפשית.

מיכל מרים וולדיגר: אני לא תיאמתי, שיעשה את ההצגות, 100 אחוז, כשהוא יהיה פה תגיד לו מה שאתה רוצה להגיד לו, זה בסדר.

וליד טאהא: אני כבר אמרתי לו.

מיכל מרים וולדיגר: אמרת, אחרי שהוא יצא אמרת, אבל - - -

וליד טאהא: לא, הוא עכשיו מקשיב, תסמכי עליו.

אוסאמה סעדי: הכל בפייסבוק בלייב.

וליד טאהא: הוא לא צריך לעשות לייב, כי יש פה שידור ישיר.

מיכל מרים וולדיגר: מעולה.

וליד טאהא: אבל הוא לא מבין שיש.

אוסאמה סעדי: לא, הוא רגיל לשלוף משהו.

וליד טאהא: כן.

מיכל מרים וולדיגר: למה לדבר עליו כשהוא לא כאן?

מיכל מרים וולדיגר: שישמע מה אתם אומרים עליו.

וליד טאהא: יש לנו מזל, לנוכחים, שהוא לא שלף אקדח.

אוסאמה סעדי: כן.

מיכל מרים וולדיגר: אני יכולה להמשיך?

וליד טאהא: כן.

מיכל מרים וולדיגר: תודה.

מיכל מרים וולדיגר: החוק הזה הוא כניעה לדרישות הזויות, פרס ותמריץ לעברייני בנייה במגזר הערבי, ולהמשיך ולהשתלט על עוד ועוד שטחים בנגב, בגליל, במשולש.

מיכל מרים וולדיגר: לצערי הרב, הוא לא בא להסדיר שום דבר, הוא בא רק לעשות יותר בלגן, ולכן מבחינתי, צריך לקבל את ההסתייגויות שלנו, לקבל כל אחת ואחת מהן.

מיכל מרים וולדיגר: תודה.

וליד טאהא: תודה רבה לך, חה"כ מיכל וולדיגר.

וליד טאהא: אתם עשית רוויזיה על ההסתייגויות, כי ההסתייגויות כבר נדחו, הצבענו עליהן והן נדחו ואתם ביקשתם רוויזיה, אז אני עכשיו מעלה להצבעה את הרוויזיה על כל ההסתייגויות שהוגשו מטעם סיעות הליכוד, ש"ס, יהדות התורה והציונות הדתית, וחה"כ אורית סטרוק, שלמה קרעי וסמוטריץ'.

וליד טאהא: בעד – 0

וליד טאהא: נמנעים – 0 לא אושרה הרוויזיה לא התקבלה.

וליד טאהא: אמרתי את זה בהתחלה, יש עוד רוויזיות שלא הגיעו כדי שנצביע עליהן אז הן יורדות.

וליד טאהא: אני גם אומר, שהייתה טענה לנושא חדש שנידונה בוועדת הכנסת, וגם שם התברר שאין שום נושא חדש והיא לא התקבלה.

וליד טאהא: היות וסיימנו את כל ההסתייגויות והצבענו על הרוויזיות, אני רוצה להעמיד להצבעה בקריאה שנייה ושלישית את נוסח החוק, כולל כל ההסתייגויות שהתקבלו.

וליד טאהא: בעד – 4

וליד טאהא: נמנעים – 0

וליד טאהא: הצעת החוק עברה בקריאה שנייה ושלישית, והיא תועבר למליאה להצבעה שם על הקריאה השנייה והשלישית.

קריאה: אפשר רוויזיה?

שרון רופא אופיר: מברוק, ווליד.

שרון רופא אופיר: מברוק ג'ידא.

וליד טאהא: תודה רבה.

וליד טאהא: אני גם קובע רוויזיה על ההצבעה הזו, נעשה אותה בעוד 30 דקות.

וליד טאהא: בינתיים נתחיל דיון אחר, נעשה הפסקה כמה דקות לרוויזיה, ונחזור לאותו דיון.

לאה קריכלי: לא, זה קשה לעשות את זה, את ההפסקות באמצע.

וליד טאהא: אז מה?

וליד טאהא: אז נצא להפסקה?

לאה קריכלי: לא, רוויזיה ב-19:00 נניח, חצי שעה עד שנודיע, ואחרי הרוויזיה ישר נתחיל את הדיון.

וליד טאהא: אז לא מתחילים?

וליד טאהא: זה מה שאני שואל.

לאה קריכלי: כן.

וליד טאהא: אוקיי, לאלה שחשבו שנתחיל, לא נתחיל.

וליד טאהא: אנחנו מתחילים דיון על הנושא השני בשעה 19:00, כמה דקות לפני 19:00 נצביע על הרוויזיה של החוק.

וליד טאהא: תודה רבה.